പേമാരിയില് വിറങ്ങലിച്ച് ജില്ല തൊടുപുഴകട്ടപ്പന: പേമാരിയില് വിറങ്ങലിച്ച് ജില്ല. നിരവധിയിടങ്ങളില് ഉരുള്പൊട്ടലിലും മണ്ണിടിച്ചിലിലും വ്യാപകനാശം. നിരവധി വീടുകള് തകര്ന്നു. ചിലയിടങ്ങളില് വീടുകള് ഒലിച്ചുപോയി. അറക്കുളത്ത് മൂന്നുങ്കവയലില് വെള്ളപ്പാച്ചിലില് കാര് ഒലിച്ചുപോയി ഉള്ളിലുണ്ടായിരുന്ന രണ്ടുപേര് മരിച്ചു. ഇരുവരുടെയും മൃതദേഹങ്ങള് ഏറെനേരത്തെ തെരച്ചിലിനൊടുവില് കണ്ടെടുത്തു. മൂലമറ്റം ഭാഗത്ത് മാത്രം എട്ടോളം ഉരുള്പ്പൊട്ടലുകളുണ്ടായി. തുന്പച്ചി, മണപ്പാടി, ഇലപ്പള്ളി, എടാട്, പൂച്ചപ്ര,പുത്തേട് വലകെട്ടി, കൂവപ്പള്ളി, കുന്പങ്ങാനം എന്നിവിടങ്ങളിലാണ് ഉരുള്പൊട്ടലുണ്ടായത്. അറക്കുളം പഞ്ചായത്തിന്റെ ചരിത്രത്തില് ആദ്യമായാണ് ഇത്രയും വലിയ മഴക്കെടുതിയുണ്ടാകുന്നത്. ഉരുള്പ്പൊട്ടലിനെ തുടര്ന്നു കുത്തിയൊലിച്ചെത്തിയ വെള്ളം പല പ്രദേശങ്ങളിലും കനത്തനാശം വിതച്ചു. മൂന്നുങ്കവയല് പാലത്തിനു മുകളിലൂടെ വെള്ളം കരകവിഞ്ഞൊഴുകിയതോടെ പാലം തകര്ന്നു. മണപ്പാടി പാലത്തിനു മുകളിലും വെള്ളം കയറി. മണപ്പാടി, നാച്ചാര് പുഴയോരങ്ങളിലുള്ള നിരവധി വീടുകള് മലവെള്ളപ്പാച്ചിലില് പൂര്ണമായും തകര്ന്നു. താഴ്ന്ന പ്രദേശങ്ങളില് വെള്ളം ഉയര്ന്നതോടെ വീടുകളും കൃഷിയിടങ്ങളും വെള്ളത്തിനടിയിലായി. മൂലമറ്റം ഐഎച്ച്ഇപി ഗവ. യുപിസ്കൂളില് ദുരിതാശ്വാസ ക്യാന്പ് തുറന്നു. 50ഓളം കുടുംബങ്ങളെ മാറ്റിപാര്പ്പിച്ചിട്ടുണ്ട്. ദുരിതബാധിത പ്രദേശങ്ങള് മന്ത്രി റോഷി അഗസ്റ്റിന് സന്ദര്ശിച്ചു. തൊടുപുഴ മൂലമറ്റം റോഡില് സെന്റ് മേരീസ് ആശുപത്രി ജംഗ്ഷനില് വെള്ളക്കെട്ടുണ്ടായി. തൊടുപുഴ പുളിയന്മല റോഡില് കുളമാവ് പോലീസ് സ്റ്റേഷനു സമീപം വടക്കേപുഴയാര് കരകവിഞ്ഞൊഴുകി ഗതാഗതം തടസപ്പെട്ടു. ഒളമറ്റത്ത് റോഡിലേക്ക് പാറവീണ് ഗതാഗതം തടസപ്പെട്ടു. തൊടുപുഴ നഗരസഭ ബസ് സ്റ്റാന്ഡിനു സമീപവും മങ്ങാട്ടുകവല, മണക്കാട് ജംഗ്ഷന്, മൗണ്ട് സീനായി റോഡ് ജംഗ്ഷന് എന്നിവിടങ്ങളില് വെള്ളക്കെട്ടുമൂലം ഏറെസമയം ഗതാഗതം തടസപ്പെട്ടു. തൊടുപുഴ മൂവാറ്റുപുഴ റോഡില് ആവോലി, വാഴക്കുളം എന്നിവിടങ്ങളിലും വെള്ളംകയറിയതോടെ ഈ റൂട്ടിലും മണിക്കൂറുകളോളം ഗതാഗതം നിലച്ചു. ഇടുക്കിയില് രാത്രികാല യാത്രാനിരോധനം 21 വരെ നീട്ടി.